Midadarèni saking tembung widadari, pikantuk ater-ater hanuswara (am-) saha panambang (-i); am + widadari + i = amidadarèni = midadarèni; aksara a ical, aksara w lebur dados aksara m. Midadarèni tegesipun tumindaking tata upacara kanthi ancas pinangantèn kados widadara saha widadari. Acara midadarèni punika dipunadani wayah dalu nalika sasampunipun acara siraman. Ingkang rawuh wonten ing dalemipun calon pengantèn putri punika inggih punika kulawarga, tangga teparonipun calon pengantèn putri, calon pengantèn kakung saha kaluwarganipun. Calon pengantèn kakung dèrèng angsal kepanggih kaliyan calon pengantèn putri. Calon pengantèn putri dèrèng angsal medal saking kamar awit jam 6 sonten ngantos tengah dalu. Wonten ing acara punika wonten acara peningsetan.